Informácia

o postupe Ministerstva spravodlivosti Slovenskej republiky
podľa zákona č. 278/1993 Z. z. o správe majetku štátu v znení neskorších predpisov pri prevodoch prebytočného nehnuteľného majetku štátu a pri zámenách nehnuteľného majetku štátu a prevodoch majetku štátu na základe uplatneného práva prednostnej kúpy majetku štátu alebo zákonného predkupného práva za druhý polrok 2009

	 

	V  prípade  nakladania s prebytočným nehnuteľným majetkom štátu v správe subjektov v rezorte Ministerstva spravodlivosti Slovenskej republiky sa postupuje v súlade  s ustanoveniami zákona č. 278/1993 Z. z. o správe majetku štátu v znení neskorších predpisov.
	V druhom polroku 2009 bol Ministerstvom financií Slovenskej republiky schválený a uskutočnený v rezorte Ministerstva spravodlivosti Slovenskej republiky jeden prevod správy prebytočného nehnuteľného majetku štátu.  Ministerstvo spravodlivosti Slovenskej republiky  previedlo správu budovy a pozemku, na ktorom budova stojí, na  Najvyšší súd Slovenskej republiky. Predmetom prevodu správy bola budova na Námestí Slovenského národného povstania, ktorej je pridelené súpisné číslo 104486, zapísaná je na Liste vlastníctva číslo 8367, podiel na budove, ktorý malo v správe Ministerstvo spravodlivosti Slovenskej republiky, bol 82/100 a bol prevedený na Najvyšší súd Slovenskej republiky. Rovnako pozemok, na ktorom je budova  postavená, zapísaný na Liste vlastníctva číslo 3173, parcela číslo 82/2               vo výmere 402 m², bol prevedený na Najvyšší súd Slovenskej republiky.  Zmluva o bezodplatnom prevode správy nehnuteľného majetku štátu uzavretá podľa § 9 zákona č. 278/1993 Z. z. o správe majetku štátu v znení neskorších predpisov medzi Ministerstvom spravodlivosti Slovenskej republiky a Najvyšším súdom Slovenskej republiky bola Ministerstvom financií Slovenskej republiky schválená  11. novembra 2009. V katastri nehnuteľností bola zmena vyznačená  25. januára  2010.
 	V rezorte nebola realizovaná žiadna zámena nehnuteľného majetku štátu ani žiadny prevod majetku štátu na základe uplatneného práva prednostnej kúpy majetku štátu alebo zákonného predkupného práva.
	Rovnako nebol realizovaný žiadny prevod majetku štátu podľa zákona                       č. 92/1991 Zb. o podmienkach prevodu majetku štátu na iné osoby v znení neskorších predpisov pri udeľovaní predchádzajúceho súhlasu štátnym podnikom a Slovenskému pozemkovému fondu na uzavieranie zmlúv o prevode vlastníctva majetku štátu, ktorý štátne podniky a Slovenský pozemkový fond spravujú.